Go tweng fa o sa tlhaloganye temana tota le fa o setse o badile ditemana tse di e dikologileng? O ka solegelwa molemo ke go e bapisa le ditemana tse dingwe, o gopotse molaetsa wa Baebele yotlhe. Sedirisiwa sengwe se se molemo sa go dira jalo se ka fitlhelwa mo Baebeleng ya Thanolo ya Lefatshe le Lesha ya Dikwalo Tse di Boitshepo, e jaanong e leng teng e feletse kgotsa e le karolo ya yone ka dipuo di le 57. Sedirisiwa seno ke lenaane la ditshupiso le le mo karolong e e fa gare ya tsebe nngwe le nngwe mo dikgatisong tse dintsi tsa Baebele eno. O ka fitlhela ditshupiso di feta 125 000 mo Baebeleng ya Thanolo ya Lefatshe le Lesha ya Dikwalo Tse di Boitshepo. “Ketapele” ya New World Translation of the Holy Scriptures—With References e tlhalosa jaana: “Fa o sekaseka ka kelotlhoko ditshupiso le dintlha tse di kwa tlase o tla bona kafa dibuka tsa Baebele tse 66 di nyalanang sentle ka teng, go supa gore di bopa buka e le nngwe fela, e e tlhotlheleditsweng ke Modimo.”